ตลาดหุ้นเอเชียเช้านี้ผันผวน นลท.จับตาเจรจาการค้าสหรัฐฯ-จีนรอบใหม่สัปดาห์นี้
ตลาดหุ้นเอเชียเช้านี้ผันผวน นลท.จับตาเจรจาการค้าสหรัฐฯ-จีนรอบใหม่สัปดาห์นี้
11 ก.พ. 2562

ผู้สื่อข่าวรายงานว่า ตลาดหุ้นเอเชียเคลื่อนไหวทั้งในแดนบวกและลบเช้าวันนี้ ขณะที่จับตาการเจรจาการค้ารอบใหม่ระหว่างสหรัฐฯและจีนที่กรุงปักกิ่งในสัปดาห์นี้ โดยกระทรวงพาณิชย์จีนยืนยันว่า นายหลิว เหอ รองนายกรัฐมนตรีจีน จะจัดการประชุมเพื่อเจรจาการค้ารอบใหม่กับนายโรเบิร์ต ไลท์ไฮเซอร์ ผู้แทนการค้าของสหรัฐฯ (USTR) และสตีเวน มนูชิน รัฐมนตรีคลังสหรัฐ โดยการประชุมจะจัดขึ้นที่กรุงปักกิ่ง ในวันที่ 14-15 ก.พ.นี้
โดยดัชนี SSE Composite ตลาดหุ้นจีนเปิดวันนี้ที่ 2,613.17 จุด ลดลง 5.06 จุด, -0.19%
ดัชนี HSI ตลาดหุ้นฮ่องกงเปิดวันนี้ที่ 27,927.45 จุด ลดลง 18.87 จุด, -0.07%
ดัชนี TAIEX ตลาดหุ้นไต้หวันเปิดวันนี้ที่ 10,029.84 จุด เพิ่มขึ้น 97.58 จุด, +0.98%
ดัชนี KOSPI ตลาดหุ้นเกาหลีใต้เปิดวันนี้ที่ 2,180.54 จุด เพิ่มขึ้น 3.49 จุด, +0.16%
ดัชนี FTSE STI ตลาดหุ้นสิงคโปร์เปิดวันนี้ที่ 3,176.00 จุด ลดลง 26.04 จุด, -0.81%
ดัชนี FBMKLCI ตลาดหุ้นมาเลเซียเปิดวันนี้ที่ 1,688.70 จุด เพิ่มขึ้น 2.18 จุด, +0.13%
ดัชนี PSE Composite ตลาดหุ้นฟิลิปปินส์เปิดวันนี้ที่ 8,088.34 จุด เพิ่มขึ้น 17.45 จุด, +0.22%
**ตลาดหุ้นญี่ปุ่นปิดทำการวันนี้เนื่องในวันสถาปนาประเทศ
ทั้งนี้ นักลงทุนยังคงให้ความสนใจอย่างใกล้ชิดกับความคืบหน้าของการเจรจาการค้าสหรัฐฯ-จีน โดยแหล่งข่าวจากรัฐบาลสหรัฐฯเปิดเผยว่า การประชุมระหว่างประธานาธิบดีโดนัลด์ ทรัมป์ และประธานาธิบดีสี จิ้นผิง มีแนวโน้มอย่างมากที่จะไม่สามารถเกิดขึ้นได้ทันเส้นตายวันที่ 1 มี.ค. ที่ทั้งสองฝ่ายกำหนดไว้สำหรับการบรรลุข้อตกลงทางการค้า
ขณะที่เจ้าหน้าที่ระบุว่า ถึงแม้ว่าผู้นำสหรัฐและจีนจะมีโอกาสพบกัน แต่ขณะนี้มีงานที่ต้องทำอย่างมาก และเหลือเวลาน้อยเกินไปในการทำข้อตกลงกับจีน นอกจากนี้ ปธน.ทรัมป์ยังต้องเตรียมการประชุมสุดยอดกับนายคิม จอง อึน ผู้นำเกาหลีเหนือ ในช่วงปลายเดือนนี้ด้วย
อย่างไรก็ตาม หากทั้ง 2 ฝ่ายยังไม่สามารถบรรลุข้อตกลงทางการค้าก่อนวันดังกล่าว ปธน.ทรัมป์จะเดินหน้าเพิ่มการเรียกเก็บภาษีนำเข้าต่อสินค้าจีนมูลค่า 2 แสนล้านดอลลาร์ สู่ระดับ 25% จากเดิม 10% ในขณะนี้